КРАТКЕ БИОГРАФИЈЕ КАЗИВАЧА
МИЦА БРАНКОВИЋ
          Мица Бранковић рођена је у Кожељу 1894. године. Писмена је. Песме радије у перо казује но што их пева. Ова је „врсна казивачица" (др В. Недић) још као дете слушала и од своје бабе Божике (која је живела преко сто година и била надалеко чувена врачара) песме упамтила. Њен отац је уз гусле певао, а оне се и данас у кући чувају.
          Преци Мице Бранковић старином су из сврљишког села Рибара. Отуда у њеним песмама и Периш планина.
          Иначе, говор Кожеља не репрезентује у свему тимочки говор.
          Од Мице Бранковић забележене су песме: 1, 3, 5, 6, 7, 8, 9, 10, 11, 12, 13, 14, 15, 16, 17, 18,” 19, 20, 23, 24, 25, 27, 28, 29, 30, 31, 32, 33, 34, 35, 36, 37, 43, 44, 45, 46, 47, 48, 49, 50, као и бајалице под бр. 51, 52, 54, 55, 56 и 60. (1959, 1961, 1972. год. у Кожељу).
СТОЈАНКА ИЛИЋ
          Стојанка Илић рођена је 1883. године у Јелашници. Неписмена је. Песме пева, а научила их је још као девојчица од старијих жена из комшилука. Умрла је 1970. године.
          Од Стојанке Илић записане су песме под редним бројем: 2, 4, 21, 22, 26, 38, 39, 40, 41. и 42. (1960. године у Јелашници). Мелодије Стојанкиних песама сем оне под бр. 26 остале су незабележене. Нико више незна да их пева.
СТОЈАН ПАУНОВИЋ
          Стојан Пауновић Тане рођен је 1893. године у Јаковцу, призећен у Витковцу. Научио је да баје од Марије Живанове, старе врачаре из Јаковца. Најчешће баје уз помоћ бритве.
          Од Стојана Пауновића забележене су бајалице под редним бројем: 53, 57, 58, 59. и 61. (18. јуна 1972. године у Витковцу).

Референце

Извор
 Љубиша Рајковић Кожељац: Двори самотворни (народне умотворине из средњег Тимока), Зајечар, 1972., стр. 113-115.

Двори самотворни